钦定古今图书集成/明伦汇编/交谊典/第066卷 > 《与京西幕府书》前人
## 钦定古今图书集成/明伦汇编/交谊典/第066卷 > 《与京西幕府书》前人

汉武帝闻《子虚赋》，初恨不与相如同时，既而复喜其
人之在世也。若然者，居蓬蒿而名闻之于天子，富贵
固不足疑其来，爵土固不足畏其大。今按其本传云：
“官则止于使者，居家初则甚贫。”呜呼！有才如相如，有
好才如汉武帝，然而不达者，蜕知之矣。于时武帝以
四境为心，中国耗弱，爵土酬于谋臣，金帛竭于战士，
虽念一篇之《子虚》，故不能灭十夫之口食，宜矣。蜕也
生值当时，天下无事，以文争胜，得居第一。独蜕居家
甚困，白身过于相如者，盖无人先闻子虚于天子。今
又不然，使有闻之于藩翰大臣，则其人自不废弃老
死者也。呜呼！时异矣，事古矣。相如之时，虽遇天子，不
能致富贵。于今之时，遇藩翰大臣，则足以叙材用。伏
惟执事以文学显用，士之得失，无不经于心，谓小生
之言何如哉！